# CEFTA usvojila 9 novih sporazuma za unapređenje trgovine, zapošljavanja i prava potrošača u regionu

**Sarajevo, 9. oktobar 2024**. – Danas je prekretnica za ekonomsku saradnju u okviru CEFTA-e, jer je Zajednički komitet CEFTA-e usvojio 9 revolucionarnih sporazuma dizajniranih da transformišu trgovinu i ekonomsku saradnju. Ovi sporazumi donose stvarne, opipljive koristi – pojednostavljuju poslovne operacije, stvaraju nove prilike za zapošljavanje i jačaju zaštitu potrošača.

Samo nekoliko dana uoči obilježavanja 10. godišnjice Berlinskog procesa, CEFTA pravi odlučan korak ka ostvarivanju vizije Zajedničkog regionalnog tržišta. Utemeljeni na pravilima i najboljim praksama EU, ovi sporazumi će približiti CEFTA tržišta jedinstvenom tržištu EU i otključati potencijal novog Plana rasta EU.

Danijela Gačević, v.d. direktora CEFTA Sekretarijata: „CEFTA je od suštinske važnosti za slobodno kretanje robe i usluga, podstičući privredni rast i integraciju. Ovim odlukama stvaramo snažniji i ujedinjeniji ekonomski prostor u kojem preduzeća mogu brže rasti, a potrošači su zaštićeni čak i kada kupuju van svojih lokalnih tržišta. Ovo je značajan trenutak za CEFTA-u, jer se približavamo punom usklađivanju sa tržištem EU. Koristi će se osjetiti širom CEFTA-e. Mala i srednja preduzeća će biti osnažena za izvoz i maksimalno korištenje digitalnih tržišta, dok ćemo svi mi imati koristi od većeg izbora, boljih cijena i kvaliteta, kao i snažnije zaštite potrošača.”

**Ključni naglasci o 9 sporazuma:**

1. **Priznavanje AEO programa**: Preduzeća sa carinskim pogodnostima u svojim matičnim tržištima sada će uživati ove privilegije u svih sedam CEFTA tržišta. Ovo znači brže i efikasnije carinske procedure, što dovodi do značajne uštede vremena i troškova.
2. **Olakšavanje e-trgovine**: Jedinstveni okvir omogućiće preduzećima da prodaju putem interneta bez problema u svim CEFTA tržištima, olakšavajući potrošačima kupovinu bez ograničenja. Takođe, postavljeni su standardi za zaštitu potrošača pri kupovini putem interneta.
3. **Dostava paketa**: Nova pravila pojednostavljuju dostavu paketa između CEFTA strana, poboljšavajući regulatornu kontrolu i uvodeći standarde EU za transparentnost cijena i kvalitet usluge.
4. **Sprečavanje neopravdanog geo-blokiranja**: Ova pravila osiguravaju da onlajn prodavnice ne mogu blokirati pristup veb-sajtovima, proizvodima ili uslugama na osnovu lokacije i porijekla potrošača, omogućavajući neograničenu kupovinu širom CEFTA tržišta.
5. **Trgovinski aspekti prava intelektualne svojine (IPR)**: Usklađeni standardi IPR-a štitiće i preduzeća i potrošače od falsifikovane robe, podstičući inovacije i štiteći CEFTA tržište.
6. **Uspostavljanje elektronskog sistema za upravljanje rizikom**: Elektronska razmjena podataka omogućiće carinama da efikasnije ciljaju pošiljke visokog rizika, poboljšavajući bezbjednost trgovine i ubrzavajući kretanje robe.
7. **Olakšavanje trgovine uslugama turističkih agencija i turoperatora**: Turističke agencije i turoperatori će imati lakši pristup svim CEFTA tržištima, stvarajući nove mogućnosti za rast i privlačenje više turista u region.
8. **Mehanizam za rješavanje sporova (Dodatni protokol 7)**: Novi mehanizam za rješavanje trgovinskih sporova garantovaće pravičnost i transparentnost, povećavajući povjerenje preduzeća u sprovođenje CEFTA pravila za olakšavanje trgovine.
9. **Olakšavanje osiguranja od odgovornosti za treća lica u motornim vozilima (Preporuka)**: Pojednostavljeni procesi osiguranja omogućiće putnicima da voze širom CEFTA-e bez brige o pokrivenosti osiguranjem.

Pored toga, Zajednički komitet CEFTA-e usvojio je tri odluke koje imaju za cilj reformu unutrašnjih poslova. Ove reforme uvode nova pravila postupanja za Zajednički komitet, ažuriraju Odluku koja uređuje rad Sekretarijata i osnivaju nova tijela za nadzor saradnje u oblastima kao što su dostava paketa, prava intelektualne svojine i profesionalne kvalifikacije.